Selfoss blandaði sér í toppbaráttu úrvalsdeildar kvenna í knattspyrnu í gærkvöld þegar tíundu umferð deildarinnar lauk.
Selfoss tók á móti Keflavík í eina leik gærkvöldsins í deildinni. Selfoss hafði sigur með einu marki gegn engu og skoraði Brenna Lovera markið á 41. mínútu. Sigurinn fleytti Selfossliðinu upp í þriðja sæti deildarinnar og eru liðið nú með 17 stig, fjórum minna en Breiðablik sem er í öðru sæti og sex minna en topplið Vals. Keflavík er eftir sem áður í harðri fallbaráttu með 9 stig, jafnmörg og Fylkir og einu meira en Tindastóll, en þau tvö síðasttöldu sitja í fallsætunum.
Í úrvalsdeild karla voru tveir leikir í gærkvöldi. HK og Víkingur gerðu markalaust jafntefli en Fylkir vann mikilvægan sigur á KA í Árbænum, 2-1. Orri Sveinn Stefánsson og Orri Hrafn Kjartansson komu Fylki í 2-0 áður en Hallgrímur Mar Steingrímsson minnkaði muninn fyrir KA. KA-menn skutu í tvígang í stöng Fylkismarksins á lokamínútunum en jöfnunarmarkið kom ekki. Mikið jafnræði er í neðri hluta deildarinnar og Fylkir lyfti sér úr 10. sæti í það 6. með sigrinum. Fylkir er nú með 14 stig, þremur færri en KA sem situr í sætinu fyrir ofan.
Karlalið Vals er úr leik í forkeppni Meistaradeildar karla í fótbolta eftir tap gegn króatíska liðinu Dinamo Zagreb að Hlíðarenda í gærkvöldi, 2-0. Luka Ivanusec og Mislav Orsic skoruðu mörk Zagreb, en báðir voru í leikmannahópi Króata á Evrópumótinu fyrr í sumar. Þetta var síðari leikur liðanna en sá fyrri fór 3-2 í Zagreb í síðustu viku og því unnu Króatarnir 5-2 samanlagt. Valsmenn eru því úr leik í forkeppni Meistaradeildarinnar en færast yfir í aðra umferð forkeppni Sambandsdeildarinnar nýju.
Svissneska tennisgoðsögnin Roger Federer tilkynnti í gærkvöldi að hann gæti ekki tekið þátt í tenniskeppni Ólympíuleikanna í Tókýó. Federer, sem er 39 ára gamall, er einn þriggja karla sem hafa unnið 20 risamót á ferlinum en hnémeiðsli koma í veg fyrir þátttöku hans í Tókýó. Hann vann gullverðlaun í tvíliðaleik á leikunum í Peking 2008 en hefur ekki landað gulli í einliðaleik. Síðasti sigur hans á risamóti var á Opna ástralska meistaramótinu árið 2018.